정조 21년
丁巳八月十六日卯時上詣顯隆園親祭仍詣華城行宮擧動入侍時行都承旨趙鎭寬行左承旨洪仁浩行右承旨李益運行左副承旨金履翼右副承旨李勉兢假注書洪樂浚曺錫中記注官金良倜記事官吳泰曾直提學李晩秀原任直提學徐龍輔原任直閣徐榮輔金祖淳南公轍檢校待敎沈象奎等以次隨駕鼓三嚴通禮跪啓外辦上御金浦行宮命仁浩晩秀象奎入侍分寫御製致祭文五度敎曰出給香室守僕詣富平後還納也命仁浩書榻敎曰前承旨宋銓令該曹口傳付軍職使之參班上曰沁留狀啓今又入來而啓語所云云萬萬駭然承旨何可捧入捧入之承旨大臣何可不請罪乎此狀啓還爲出給仍命承史退出敎宣傳官曰御營廳龍虎營爲先廂其外依班次圖擧行駕前別抄尾局壯勇大將率善騎隊二哨京步軍二哨作行自富平站至安山時依鷗浦例療飢卯初一刻三吹後通禮啓請乘馬上具軍服乘馬以出右議政李秉模進前問候仍欲有所達未及發上曰路次非陳達之地且況有昨夕所奏乎秉模曰臣但當奉若金石矣益運進修撰韓致應箚子上曰此豈進箚之地乎致應曰願蒙批旨矣上曰以省箚具悉書出也大駕出郡門敎曰守僕賞賜木布如已待令卽爲分給事分付大駕到能谷里駐蹕少憇益運象奎進前象奎曰以玉堂箚語大臣閣臣不可不引嫌皆於班外作行云矣上曰箚語云何益運曰上敎以爲萬目所睹而尙無一人見之者大臣閣臣三司侍衛退處私次穩宿終夜以是爲慨然云云矣上曰單大臣之不爲押班有關國體至於閣臣之效尤大臣誠極駭然矣大駕到九乙峴又小駐進詣富平府御行宮命仁浩益運入侍上曰大臣閣臣皆不入來乎益運曰閣臣則衛內閣臣沈象奎外皆不入來大臣亦不入來矣上曰問安之爲與不爲何所輕重而此亦體例所關則朝廷問安之無端闕焉者大失存羊之義誠甚慨然矣上曰地方官富平府使入侍出榻敎上曰地方官金浦郡守入侍出榻敎賤臣出傳與富平府使尹光碩金浦郡守洪大協偕入進伏上曰驪川尉永新君咸原君墓致祭金浦旣經承宣受香進去祭物則已有所磨鍊分付於本官者卽爲出去擧行也仍命仁浩象奎書下御製祭文命益運書傳敎曰驪川尉閔子芳以宣陵儀賓墓在鑾路之傍永新君咸原君俱以孝寧之後其松楸入望竝令駕過時設祭以所下祭文讀之獻官隨駕官中差送又命書傳敎曰淑媛趙氏之墓與和柔貴主墳山相近撫念疇昔豈勝感愴駕過時遣內侍致祭祭文親撰又命書傳敎曰故領議政文簡公李天輔樹立之卓犖予何忍忘之今過其邱墓之鄕欣然羽儀之容若肅在前駐駕遲發呼寫致侑之文遣其孫待敎李存秀侑祭故重臣李文源乃父之子其立朝不隨俗位躋正卿尙未易名卽令本家速撰諡狀移送弘文館敎曰故相李天輔致祭文出給本官待李存秀之來到傳給使之進去設祭又命書傳敎曰駕過洞外象設入望而初欲遣官一拜亦可矣愍懷墓歷謁仍爲行祭該房知悉百官參班置之執事官以承旨閣臣玉堂中塡差祭文親撰展拜本墓誠罕有之擧旣拜之後宜有識意之道況其墳山在於局內年前聞其松杉亂鬱無人禁除云付之地方官修治今於駕過之時豈可空還故相文貞公姜碩期墓持此親撰祭文以侑之獻官則承旨進去依思陵例致祭同爲設行於愍懷墓行祭時其奉祀孫令該曹問名草記守衛官當窠差職守僕守護軍依例施賞上曰此傳敎到墓所頒布也命諸臣退出午初二刻三吹後命壯勇大將率善騎隊及京步軍二哨鄕步軍三哨訓局步軍一哨爲先廂到愍懷墓洞口除旗豉只率鄕軍一哨訓局步軍一哨從便環衛其餘令別將代領後廂則訓局步軍二哨與本陣禁軍別將領率而御將則率馬兵壯勇陣頭局作行愍懷墓歷臨時先廂各營軍兵竝與駕前別抄路上留駐通禮跪請乘馬上具軍服乘馬以出到五里程上曰地方官富平府使率父老通廣處入侍出榻敎仍招入父老上曰爾等初經幸行乎民人等曰設邑後初經矣上曰爾等有疾苦之可言者耶民人等曰壬寅舊還爲一千三百餘石此爲民弊矣上曰列邑舊還無處無之又奏他弊也民人曰富平沿江處多水沈故近百結陳廢之畓不能喫災今輦路所經廣野之陳荒者皆此也上曰當令道臣査處矣民人等曰北漢還穀近年加劃之數甚夥然今爲四百餘石此是民弊矣上曰當令善處矣仍命書榻敎曰富平府北漢加劃還上令道臣往復該營省減後狀聞有一民人曰本邑民人軍多自多黃白簽丁之弊矣上曰此則罪在邑倅矣民人等曰邑倅盡心査正近無此弊彼民之奏妄矣上顧謂益運曰彼言直而此言詐矣敎曰今月內當送繡衣如有一丁見捉者本倅當嚴處矣大駕進發至二十里許下馬少憇於路次命諸承旨進前賜酒饌上曰朝廷問安之不爲者大失朝體大臣有故則冢宰替行且兵判別雲劍亦可以爲之此是古例不此之爲而政院亦不察飭此雖若微事亦關國綱寧不慨然且士大夫進退各有攸當如有可以處義之事則入站或還宮後以箚以疏何所不可而百餘里陪扈是何等體重則大臣閣臣之忽地空班於三吹乘馬之後者是豈體貌乎勉兢曰堂箚句語當初過聞而徑先引嫌今覺其過當故方欲還入班次云矣上曰勿論過與不過自上別無敦迫而乍出乍入又豈不顚倒之甚乎益運曰大臣之無押班已損事體而顯隆園獻官亦可以爲之耶上曰以光恩副尉改付標也大駕進發至愍懷墓紅箭門內上下馬行禮上曰執禮如未及待令檢校待敎爲之也上曰故相姜文貞子孫之來待者皆令入參行禮訖詣墓上審視上曰封墓在於何年守衛官趙榮錫對曰肅廟朝戊戌年矣上曰墓所形局及封植諸節何以能如此益運曰此是姜文貞家先瑩而其時入葬矣上曰此所以傳敎中有云用思陵例也白虎邊姜氏先瑩幾何榮錫對曰八世十五山云矣上曰二百年之後適値路過如是歷拜亦可謂意外矣仍詣齋室敎曰故相河演墓距此幾里注書知入賤臣回奏曰距此爲七里矣上命勉兢書傳敎曰我朝房杜世推黃許而遵何約束民以寧壹故相河演亦其一也聞其墓道在輦路近地云故領議政河演墓遣承旨致祭祭文以呼寫本往讀而多年秉軸對揚先大王建極之治恬操雅量蔚爲良佐兩世元輔尤可謂稀異故領議政金在魯墓承旨往侑因此思之故相金致仁尙未易名云以平日禮遇之心寧不有歉其令弘文館從速擧行一體致祭上曰前承旨宋銓進去設祭上敎象奎曰卽聞閣臣皆入來云然否象奎曰然矣上曰旣出復入豈有如許事體陪扈義重他不暇顧設有可引之義固不敢言私況效尤大臣忽地空班大臣如有出城之事則閣臣亦當出城乎空班之後又忽復入其出其入若是無難職親地密者固當如此乎象奎曰當初空班旣覺其萬萬過當故不敢一向退處冒沒入班云矣上曰明日乃崇陵忌辰齋日也出宮時只爲擂鼓之意宣傳官勿忘擧行也上仍乘馬進發到石田里距安山郡未及七里日已向暮命送令旗於各營懸燈號令除取稟擧行以炬火之不卽待令命植炬差使員長湍府使趙義鎭記過以觀光人之路上雜畓命考喧都事李記過竝使之待令於本郡三門外大駕纔到安山郡門右議政李秉模祗迎於門右十行十字刀割兵曹判書李祖源進軍令宣傳官以起來失措請記過上曰置之仍命記過待令差使員及禁府都事拿入敎禁府都事李曰昏夜動駕何等嚴重而觀光人之雜畓於駕過咫尺之地右列則羅將輩登山禁止而左列則何獨不然也對曰當禁不禁臣誠死罪上曰爾之除拜不甚久遠故特爲分揀明日以後各別惕念也敎長湍府使趙義鎭曰日暮之後不卽植炬只以燈籠行一馬場許此何國體莫重動駕之時名以植炬差員而擧行如此乎義鎭對曰見過去紅令旗誤聞知委認以明曉燃炬而今夕則停之故致有此不卽擧行之擧矣益運請依法命除數杖用大棍至五度命拿出送令旗於京畿監司敎曰今日植炬擧行非但萬萬駭然例於駕前左右列立禁喧校卒使之檢飭而安山無一人待令監司爲先記過明日若又如此當嚴處以此分付命書榻敎曰京畿監司李在學記過仍命安山郡守王道常拿入敎曰安山雖殘豈無一校卒而乃敢如是不飭乎禁都旣以新除分揀汝亦除拜不久且是地方官故特爲分揀明日則惕念擧行可也命拿出敎曰巡令手之出入正門萬萬駭然把門牢子次知都監敎鍊官兵判出去決棍五度上曰各邑守令來待者竝令入侍楊州牧使吳鼎源金浦郡守洪大協仁川府使黃運祚始興縣令鄭致綏果川縣監金履裕安山郡守王道常以次進前奏職姓名上曰如有邑弊民瘼之可奏者陳奏也鼎源曰別無可達者矣大協曰本郡平倉米事昨日詢瘼已爲仰陳而此果一邑之痼弊民間之最難堪者而渠輩之願亦云九百石盡數移送雖不可爲追後分定之數顒望變通云矣上曰分付摠戎廳勿給新定之數二百五十石可也大協曰近來軍丁之弊何邑不然而至於本郡尤爲甚焉實爲切痼之瘼而大抵本邑民戶不過千餘而軍額則通計良私至於一千七百餘石之多兒弱之參錯其間其勢不得不然其所救弊之道不容少緩今因下詢又此仰達矣上曰黃白從當分遣繡衣摘奸而軍多民少何異於使之勒充乎爲先以其査汰不緊額數之道與道臣相議稟處可也大協曰本郡還弊事旣蒙曠蕩之恩無容加此而旣伏承縷縷下敎故又此仰達大抵本邑米還自來數多之中江都米耗條之無論豐歉納于江都者每石之價其數夥然若當豐稔之歲則殆乎倍直民皆以此爲切痼之瘼矣上曰令廟堂從長稟處可也出擧條上曰此外又有可達者耶大協今番蠲減旣是曠蕩之恩一邑民人有何更望至於如干舊初不之類雖曰民弊亦可自下區處非可陳達於朝家者矣上曰以年年新起或有充給之道耶大協曰新起則年年加報無復餘結矣運祚曰臣則除拜屬耳而專心於道路未及留意於民事槪聞摠廳還穀九百餘石爲民弊云矣上曰還宮後詳細探察如有邑瘼民弊之可以陳達者則以鑄所書役自多上來之時其時來奏也致綏曰姑無新弊之可達者矣履裕曰本縣有成川成江舊災十三結零者不入永頉故歉歲每以當年災竝報豐年不免白徵實爲民弊矣今當下詢敢此仰達矣上曰本邑尤異於他邑已施於一時駕過之陽川者何靳於年年幸行地方乎十三結特爲蕩減事令廟堂分付道臣可也出擧條道常曰臣以新除之故未及詳知而舊還最久條一千餘石爲大弊云矣上曰明日通廣處率父老來待竝令退出命閉門以下節次依例擧行承史侍衛權退